钦定古今图书集成/方舆汇编/职方典/第1452卷 > 泗城府风俗考 府志
## 钦定古今图书集成/方舆汇编/职方典/第1452卷 > 泗城府风俗考 府志

本府

万山丛萃，岚雾迷漫，地鲜平畴，凿山为耕，力劳而收薄，故仅给而储稀。其愚朴坚悍之气，则性然也。然刻木誓信，则至死不移。饮食衣服，婚葬悲喜可怪之情，大抵与诸土同。独妇女首裹布帻，必刺红白花纹为饰。目把人等，则腰系白带如黑花，以别等类。此其制也。至于疾病，用巫人系鸡取翼两骨，束作一对，分别记号卜之，以占吉凶，并验鬼祟。小则用羊豕鸡犬，大则用牛，或一二以十数祭之，竟有为一病而至破家者，其愚如是。然俗尚勤俭，骨肉亲爱，犹有上古遗风焉。

果化州

《风俗》大都与泗城同。

恩城州

地僻民疲，生其邑者多半不识文字，惟知耕食凿饮。男女跣足缠头，饮食相招，席地而坐。祭葬，好鸣钟鼓，病不服药，惟祭祀鬼神。

田州

山荒野旷，青草黄茅，时作瘴疠。土人性与土习，罕有中病。汉人至此，不耐寒暑，感者多疟痢痞胀。其田土多硗瘠，多种芋粟以为饔飧。粗知礼义，心狡多诈。家无畜积，有牛为富。重财轻。杀疾病、祭鬼神。丧葬用浮屠。衣服器用，俭啬质朴。至若出入佩刀，妇女贸易、廛市灯节，男女游戏唱歌，其习尚俱与各土属同。

归顺州

山高阴重，少暑多寒。民淳而朴，不事营谋，无力食盐。常沥灰取水，以代盐味。男巾布裸足，必洁饰其裙，而后敢见长上。女衣短裙长，必染涅其齿，以示富厚。嫁娶乡邻，互相酬赠。死亡，阖室子女以杵舂臼，闹击成声，名为“化者。” 舂行粮。葬日，鼓乐导送，颇涉于华。每遇节庆，用叶裹米为粽，献上馈邻。其粽之大，至有裹米数十升，中藏全猪并鸡、鸭者。新岁男女抛球为乐，混杂无嫌。馀与各土属同。

向武州

山多田少，民种芋粟以代禾黍。不事贸易，不知礼义。好斗杀，尚鬼神。男穿草履、妇戴竹笠。元旦，户俱挂纸，亲戚携酒肉到门探贺，相聚讴歌。清明祭扫、中元祀祖，互相邀饮。冬日放火焚山，昼夜不息。除夕则裹粽以乐岁终。其居室婚、葬，俱与各土属同。

都康州

四时瘴雾弥漫，不分冬夏，遇雨则寒。其民散处山陬，架楼而居。不知礼义，专事耕稼。高亢无壕，五日不雨，地裂龟纹，终岁一收，仅供半载之食，每藉芋粟为粮糗。春夏民多菜色，性鲁质朴，孱弱无力。婚不奠雁，礼重槟榔。冬夏饮水，终岁食淡。一切火葬重鬼，好斗轻生，俱同各司。虽边鄙陋风，大异中土，亦相沿成习，各以朴质自甘也。《龙州》

土瘠民愚，少习诗书，日夕惟知耕凿，务农所居，尽是编茅为屋。按《明一统志》：“有疾病，辄具牲牢诣神祠祈祷。有被诬，则盟誓插血，委弃性命。私相称贷，则刻木比指，信若契书。扺冒罪刑，则系草于胫，重于桎梏。”

江州

民皆土愚，不事《诗》《书》，耕耨乃其本业。有婚姻、嫁娶，酒肉、槟榔、糯饭为重。至于疾病，不服药饵，惟祀鬼神。若遇饮食相邀，集众席地而坐。男妇悉用白布花巾缠头，墟场贸易，男女混杂无间。